Predkladacia správa

    Podpredseda vlády a minister spravodlivosti predložil do legislatívneho procesu z vlastnej iniciatívy návrh zákona o účasti Slovenskej republiky v Eurojuste a o zmene a doplnení niektorých zákonov.
  Cieľom predkladaného návrhu zákona je predovšetkým vykonať a zosúladiť legislatívne  prostredie Slovenskej republiky s rozhodnutím Rady z 28. februára 2002,  ktorým sa zriaďuje Eurojust za účelom posilniť boj proti závažnej trestnej činnosti (ďalej len „rozhodnutie“), a to prostredníctvom úpravy režimu účasti Slovenskej republiky na činnosti a fungovaní Eurojustu. Potreba prijať zákon s atribútmi a prvkami, ktoré sa navrhujú v predkladanom znení vyvstala napriek skutočnosti, že rozhodnutie je v Slovenskej republike priamo aplikovateľné ako integrálna súčasť právneho poriadku.      
 Navrhovaná úprava sleduje a napĺňa vyššie uvedený cieľ najmä cez reguláciu spôsobu vymenovania a odvolania národného zástupcu Slovenskej republiky v Eurojuste, ale rovnako i upravuje jeho oprávnenia a povinnosti, rámec jeho pôsobenia, mandát vrátane dĺžky jeho pôsobenia. Nevyhnutnou sa stala taktiež  potreba riešiť v zmysle rozhodnutia postavenie a činnosť asistenta, národných spravodajcov, ale tiež i vymenovanie člena spoločného dozorného orgánu Eurojustu. 
Návrh zákona ma tiež ambíciu upraviť v miere, ktorá je nevyhnutná a účelná pôsobenie a súčinnosť orgánov činných v trestnom konaní pri spolupráci s Eurojustom.          
Návrh zákona v čl. II, čl. III a  čl. IV rieši aj postavenie prokurátora resp. sudcu v prípade jeho  vymenovania za národného zástupcu v Eurojuste aj režim dočasného pridelenia zahrňujúc i plat a náhradu výdavkov počas pridelenia k orgánu EÚ a cestovné náhrady. 
  Vzhľadom na obsah predloženého návrhu zákona nie je potrebné jeho prerokovanie v Rade hospodárskej a sociálnej dohody SR.
Dopad na verejné financie je vyčíslený v Doložke finančných, ekonomických a environmentálnych vplyvov ako aj  vplyvov na zamestnanosť.